**NOTĂ INFORMATIVĂ**

**la proiectul Hotărîrii Guvernului**

**„Cu privire la crearea Centrului Național de Sănătate Mintală”**

**Condiţiile ce au impus elaborarea proiectului hotărîrii de Guvern**

În prezent Centrul Național de Sănătate Mintală (în continuare – CNSM) activează în baza Anexei nr. 24 la Ordinul Ministerului Sănătăţii nr. 591 din 20 august 2010, în calitate de subdiviziune a Instituției Medico–Sanitare Publice Spitalul Clinic de Psihiatrie.

Proiectul actului normativ propus este în corespundere cu mai multe din actele comunitare în domeniul sănătăţii mintale: Cartea verde a Comisiei Europene „Îmbunătăţirea sănătăţii mintale a populaţiei. Către o strategie privind sănătatea mintală pentru Uniunea Europeană” (COM(2005)0484); Pactul european pentru sănătate mintală şi bunăstare adoptat la Bruxelles la 13 iunie 2008; Rezoluţia Parlamentului European privind sănătatea mintală din 19 februarie 2009 (2008/2209(INI)); Planul de Acţiuni European pentru Sănătatea Mintală 2013–2020, din 19 septembrie 2013 (EUR/RC63/11); Planul de acţiuni comprehensiv pentru sănătatea mintală pentru anii 2013–2020, adoptat de către Ministerele Sănătăţii din 194 State Membre la 27 mai 2013 (Rezoluţia WHA66.B); Cadrul European de Acţiuni pentru Sănătatea Mintală şi Bunăstare, aprobat la Bruxelles, 21–22 ianuarie 2016.

Proiectul Hotărîrii Guvernului cu privire la crearea Centrului Național de Sănătate Mintală urmăreşte scopul de a institui o persoană juridică care va avea capacitatea de a asigura suportul, monitorizarea și coordonarea activității tuturor Centrelor comunitare de sănătate mintală din Republica Moldova, sistemei de referire a persoanelor cu probleme de sănătate mintală în sistemul de asistență medical primară, specializată și spitalicească, formarea specialiștilor în sănătatea mintală (rezidențiat și formarea continua) cu specific de asistență psihiatrică comunitară.

Perfecţionarea continuă şi tendinţele de dezvoltare a serviciilor de sănătate mintală contemporane, precum şi noile prevederi legislative precum Hotărîrea Guvernului nr. 55 din 30 ianuarie 2012 privind Regulamentul–cadru al Centrului comunitar de sănătate mintală și a Standardelor de calitate cu modificările și completările aprobate prin Hotărîrea Guvernului nr. 1203 din 31 octombrie 2016, precum și Programul Național de Sănătate mintală 2017–2021 aprobat prin Hotărîre în ședința Guvernului din 05 aprilie 2017, au impus necesitatea elaborării acestui proiect.

**Principalele prevederi, elementele noi**:

Ministerul Sănătății promovează reformarea radical al serviciilor de sănătate mintală, care se regăsesc în diverse sectoare medicale și intersectoriale. În acest context e necesar să fie instituită o instituție cu rol de coordonare, supervizare si monitorizare a tuturor serviciilor de sănătate mintală din cadrul asistenței medicale primare, serviciului specializat prespitalicesc și cel spitalicesc. Centrul Național de Sănătate Mintală urmează să fie un centru de resurse, metodologico-didactic și de investigații în domeniul sănătății mintale, un centru de suport și pro-activ pentru toate serviciile de sănătate mintala din țara precum si pentru Ministerul Sănătății.

Totodată, conform recomandărilor Organizației Mondiale a Sănătății în țară trebuie să existe un Observator în Sănătatea Mintală (OBSERVATORY in Mental Health) care să poată promova metode și tendințe internaționale noi în domeniu, precum și să contribuie la ameliorarea calitativă a serviciilor de sănătate mintală, în special serviciilor de sănătate mintală comunitare.

Urmare dezvoltării rețelei a Centrelor comunitare de sănătate mintală în țară, asistența de sănătate mintală este deplasată de la polul spitalicesc către cel comunitar, Centrul Național de Sănătate Mintală va deveni persoana coordonatoare și instituția–model al serviciului de sănătate mintală comunitar, cu atribuții globale pentru sistemul de sănătate mintală în elaborarea politicilor, precum și ca bază clinică pentru studenții, rezidenții și cursanții de la catedra de Psihiatrie, Narcologie și Psihologie medicală al Universității de Stat de Medicină și Farmacie „Nicolae Testemițanu”.

În acest sens, **scopul principal** al Centrului Naţional de Sănătate Mintală va constitui ameliorarea sănătăţii mentale a populaţiei Republicii Moldova prin organizarea, dezvoltarea şi monitorizarea serviciilor de sănătate mintale.

Centrul Naţional de Sănătate Mintală va avea următoarele obiective majore:

a) organizarea serviciilor de sănătate mintală conform necesităţilor populaţiei şi politicii naţionale în domeniul sănătăţii;

b) elaborarea politicilor şi strategiilor de dezvoltare a serviciilor de sănătate mentală întru asigurarea accesibilităţii, continuităţii şi calităţii serviciilor de sănătate mentală;

c) asigurarea realizării instruirii universitare, postuniversitare şi continuă a medicilor şi farmaciştilor, asigurarea condiţiilor colaboratorilor catedrei de Psihiatrie, Narcologie și Psihologie medicală a Universităţii de Stat de Medicină şi Farmacie „Nicolae Testemițanu” pentru efectuarea investigaţiilor ştiinţifice.

d) îmbunătăţirea calităţii serviciilor medicale prin ameliorarea nivelului profesional şi tehnologic, orientat spre asigurarea securităţii pacientului şi respectării drepturilor acestuia;

e) asigurarea suportului consultativ–metodic şi informaţional în realizarea asistenţei medicale integrate;

f) efectuarea cercetărilor ştiinţifice în domeniul sănătăţii mintale cu implementarea în practică a rezultatelor benefice;

g) monitorizarea organizării, funcţionării şi calităţii serviciilor de sănătate mintală la nivel naţional.

Pentru realizarea obiectivelor trasate se preconizează ca CNSM să aibă următoare structură organizatorică:

Subdiviziunea evaluare şi monitorizare programe, politici;

Subdiviziunea managementul calității servicii de sănătate mintală;

Subdiviziunea cercetare, dezvoltare, formare și educare continuă;

Subdiviziunea Clinică cu funcțiile Centrului comunitar de sănătate mintală pentru populația sectorului arondat.

Numărul personalului angajat în instituția nou–creată se va ridica aproximativ la cifra de 40 (patruzeci) unități scriptice.

Pentru asigurarea sediului juridic, Ministerul Sănătății preconizează să transmită de la gestiunea economică a Instituția Medico–Sanitară Publică Spitalul Clinic al Ministerului Sănătății a unor spații neuutilizate către instituția nou–creată, cu suprafața de 304,6 m2. Concomitent, către instituția nou–creată vor fi transmise bunurile mobile utilizate actualmente de către subdiviziunea respectivă al a Instituția Medico–Sanitară Publică Spitalul Clinic de Psihiatrie.

**Argumentarea şi gradul compatibilităţii proiectului cu legislaţia comunitară**

Aprobarea proiectului Hotărîrii Guvernului cu privire la crearea Centrului Național de Sănătate Mintală este în conformitate cu prevederile Legii nr. 1585–XIII din 27 februarie 1998 cu privire la asigurarea obligatorie de asistenţă medicală, Legii ocrotirii sănătăţii nr. 411–XIII din 28 martie 1995, prevederilor Convenţiei ONU privind drepturile persoanelor cu dezabilități, ratificată de către Republica Moldova prin Legea nr. 166 din 09 iulie 2010, Hotărîrea Guvernului nr. 55 din 30 ianuarie 2012 privind Regulamentul-cadru al Centrului comunitar de sănătate mintală și a Standardelor de calitate cu modificările și completările, Programul Național de Sănătate mintală 2017–2021 aprobat prin Hotărîre în ședința Guvernului din 05 aprilie 2017, au impus necesitatea elaborării acestui proiect.

**Fundamentarea economico–financiară**

Asigurarea activității Centrului Național de Sănătate Minitală se preconizează să fie asigurată din mijloacele fondurilor asigurărilor obligatorii de asistenţă medicală, precum și mijloacele obţinute în urma prestării serviciilor medicale neprevăzute în Programul Unic, altor servicii şi activităţi prestate contra plată, în special potrivit prevederilor Legii nr. 1585–XIII din 27 februarie 1998 cu privire la asigurarea obligatorie de asistenţă medicală.

InstituireaCentrului Național de Sănătate Mintală nu va determina cheltuieli de la bugetul de stat. Totodată, adoptarea proiectului în cauză va da posibilitate instituției nou–create să activeze în mod normal, să presteze servicii de sănătate mintală comunitare, să devină un coordonator pentru toate Centrele de sănătate comunitară din țară, va crea noi locuri de muncă, etc..

**Numele participanţilor la elaborarea proiectului**

La elaborarea proiectului Hotărîrii Guvernului cu privire la crearea Centrului Național de Sănătate Mintală au participat reprezentanţii Ministerului Sănătăţii, Universităţii de Stat de Medicină şi Farmacie „Nicolae Testemiţanu”, membrii Comisiilor de specialitate ale Ministerului Sănătăţii în diferite domenii, reprezentanţii instituţiilor medico–sanitare publice şi private, proiectului „Reforma Serviciilor de Sănătate Mintală în Republica Moldova” implementat de către Institutul Trimbos (Institutul Naţional de Sănătate Mintală şi Adicţii din Olanda), alte persoane, inclusiv reprezentanții Agenției Elvețiene pentru Dezvoltare

**Ministru Ruxanda GLAVAN**